Bylmoorde: Regter peper Henri met vraeHenri van Breda, Foto: Catherine Rice/ANA Die Wes-Kaapse hooggeregshof het Henri van Breda se verhoor tot Maandag uitgestel, maar nie voor regter Siraj Desai self vir Van Breda onder kruisverhoor geneem het nie. Desai wou weet hoe daar bloedspatsels op Van Breda se skoene gekom het. Van Breda het vroeër gesê hy los altyd die skoene aan die onderkant van die trap. “Dit was langs die mat waarop daar ŉ plas bloed was,” het hy gesê nadat hy na ŉ foto van die skoene gekyk het. “Dit is duidelik as mens na die foto’s kyk,” het Van Breda gesê voor hy toegegee het dat hy nie “presies” weet hoe die bloedspatsels op die skoene beland het nie. Van Breda het aan regter Desai gesê hy het gewoonlik sigarette in sy skoene weggesteek en sy skoene daar gelos vir as hy met die hond gaan stap. Volgens Van Breda het hy nie die sigarette vir sy ouers weggesteek nie maar vir sy suster Marli aangesien sy ouers glo nie wou hê sy moet weet hy rook nie. Desai wou by Van Breda weet hoekom hy getuig het hy was bang, maar nie die agterdeur gesluit het toe die aanvaller(s) gevlug het nie. “Ek moes. Ek dink ek was reeds besig op die foon. Ek het nie daaraan gedink nie,” het hy geantwoord. Piet Botha. Foto: Catherine Rice/ANA Piet Botha, Van Breda se regsverteenwoordiger, het sy kliënt vroeër Dinsdag herondervra nadat adv. Susan Galloway Maandag haar kruisondervraging afgehandel het. Botha het Van Breda uitgevra oor sy struweling met die aanvaller. “Jy het genoem hy het handskoene aangehad. Kan jy sê wie het ŉ beter greep op die byl gehad?” Van Breda het gesê hy het die “beter greep” gehad aangesien hy die byl van die aanvallers kon afneem. Desai het gesê dit sou moeilik gewees het om die byl met handskoene aan te hanteer, waarop Van Breda gesê het: “ Ek weet nie.” Volgens Botha het polisiebeamptes getuig die misdaadtoneel was baie “netjies” wat nie gewoonlik die geval is nie. Botha wou by Van Breda weet of hy enige kennis van misdaadtonele het waarop Van Breda “geen” geantwoord het. Botha het ook die vraag gestel oor waar Sasha, die gesin se hond, tydens die aanval was. Van Breda het gesê hy weet nie en dat hy ook nie weet waar sy was nadat die aanvaller(s) gevlug het nie. Galloway het tydens kruisondervraging beweer Van Breda het moontlik die hond in die motorhuis toegesluit sodat sy nie kon blaf nie. Staatsaanklaer adv. Susan Galloway (regs). Foto: Catherine Rice/ANA Botha het ook ŉ foto uitgewys van Van Breda se pa, Martin, se skootrekenaar op die eetkamertafel. Van Breda het benadruk sy pa het ná aandete gewerk. Dit sal strook met sy getuienis dat hy, sy broer en pa heelwat later nog flieks gekyk het en nie direk ná aandete nie. Die staat voer aan Van Breda het aan die tydlyn van die aand se gebeure verander om die harde manstemme wat ŉ buurvrou tussen 22:00 en middernag gehoor het te verduidelik. Van Breda beweer die buurvrou moes die flieks gehoor het. Botha het gesê hy is van voorneme om ŉ sielkundige as getuie in te roep, maar wil eers Maandagmiddag met haar beraadslaag. Hy het aan die hof gesê hy wil hê die sielkundige moet antwoord op vrae oor hoekom Van Breda nie sy gesinslede probeer help het nie en sy optrede agterna. Botha het gesê hy wil die mening van ŉ kenner hê oor of dit tipiese gedrag is vir iemand in so ŉ situasie. Die verhoor is tot 13 November uitgestel. Lees alle vorige berigte oor Henri van Breda op Maroela Media.